‘AllesAfrikaans’-aanbieder ontvang eerbewysJohan Allers, oud-SAUK-joernalis en aanbieder van die radioprogram AllesAfrikaans. (Foto: Verskaf) Johan Allers, oud-SAUK-joernalis en aanbieder van die radioprogram AllesAfrikaans, is die afgelope week met die Orde van die Goue Pen vereer. Dié gesogte toekenning is deur die Afrikaanse Woordkunsakademie, wat deur die Cordis Trust bedryf word, aan Allers oorhandig vir sy hoogstaande joernalistieke werk en bydrae tot Afrikaans. “Dit is vir sy lojaliteit, harde werk, opofferings en veral sy liefde vir Afrikaans dat hierdie prys aan hom toegeken word. ŉ Welverdiende eer, maar ook ŉ beëdiging van ŉ suksesvolle visie waarin ŉ droom, groter as hyself, tot gestalte gekom het,” sê dr. Fanie Marais, uitvoerende trustee van die Cordis Trust. Volgens Marais lewer Allers se program ŉ besondere bydrae deur blootstelling te gee aan die werk van talentvolle woordkunstenaars van prosa, poësie, sang en drama. Allers meen hierdie prys is voorwaar iets om op trots te wees. “Dit is ŉ onverwagse juweel, ŉ skitterende blink klippie wat die reisiger in die woestyn ontdek. Jy hou dit vir altyd in jou broeksak, want dit gee jou krag, moed en durf – en ŉ stukkie geluk, trots en tevredenheid. Dit is inspirasie, diep asemhaal en vorentoe kyk. Baie dankie.” Allers, wat die afgelope 30 jaar in Amsterdam, Nederland, woon, het voorheen in 54 lande as buitelandse korrespondent vir die SAUK gewerk. Sy laaste werk vir Suid-Afrikaanse produksies was 20 jaar gelede met Trippe Trappe Trone wat hy saam met Amanda Strydom vir kykNet gedoen het en daarna ŉ kort reisprogram, Veertig Dae deur die Delta, saam met Valiant Swart deur die suide van Amerika. Gedurende Allers se reise het sy pad met talle wêreldleiers, konings en bekendes gekruis. Dié radioman beskou sy onderhoude met onder andere Kofi Annan, Boutros Boutros Ghali (elkeen voormalige sekretaris-generaal van die Verenigde Nasies), Tony Blair, en Martti Ahtisaari, voormalige president van Finland en ontvanger van die Nobelprys vir Vrede, as hoogtepunte van sy loopbaan. Deesdae is Allers weer doenig in sy moedertaal. “Wanneer ŉ mens kyk na Afrikaans se stryd om oorlewing en die regering se versuim om moedertaal te bevorder, besef jy dit is nou belangriker as ooit om in Afrikaans te skep. Dit is daarom vir my ŉ intense begeerte om, selfs ná 30 jaar in Europa, podsendings in Afrikaans, my moedertaal en die kern van my identiteit, te vervaardig. Elke woord tel,” het hy vroeër in ŉ onderhoud met Maroela Media gesê. Allers is onlangs deur Marais genader om ŉ bydrae te lewer vir die digbundel Gelykmaker, wat oor die Covid-19-pandemie handel. Hy bied ook weekliks sy radioprogram AllesAfrikaans aan wat deur verskeie plaaslike radiostasies uitgesaai word. Die program word in samewerking met Ns. Skrywershuis vervaardig. “Ek was skielik weer by die huis. Tuis in my taal. Dit is Cordis Trust, Marais, die digter Myra Lochner en die skrywer en uitgewer Nico Schamrel wat my geïnspireer en gemotiveer het om weer agter die mikrofoon in te skuif. Ná al die jare is ek weer terug by my groot liefde, my taal en radio.” Kyk hier na die oorhandigingsgeleentheid van die Orde van die Goue Pen aan Johan Allers: